Beloning aangebied vir inligting oor polisiemoordeArgieffoto Foto: SAPD, Facebook Die name van die twee polisiebeamptes wat Saterdag in twee afsonderlike voorvalle in Kaapstad doodgeskiet is, is bekend gemaak. Konst. Thanduxolo Ndiki (30), verbonde aan die Mitchells Plain-polisiestasie, was nie aan diens nie toe hy in ŉ beweerde kapingspoging in Bloekombos in Kraaifontein doodgeskiet is. Die ander beampte is konst. Mabhuti Nqwaba (33), verbonde aan die Athlone-polisiestasie. Nqwaba is in Owen Madikanestraat in Delft in sy skouer geskiet. Hy het later in die hospitaal aan sy beserings beswyk. Die polisie se direktoraat vir prioriteitsmisdaad-ondersoeke (DPCI) ondersoek die voorvalle. ŉ Beloning van R100 000 is uitgeloof vir inligting wat tot die inhegtenisneming en vervolging van die skuldiges kan lei.